O‘ZBEKISTON RESPUBLIKASI OLIY MAJLISI QONUNChILIK PALATASI BUDJET VA IQTISODIY ISLOHOTLAR QO‘MITASINING 2005 — 2007 YILLAR VA 2008 YILNING YaNVAR — OKTYaBR OYLARIDAGI FAOLIYATI TO‘G‘RISIDA

O‘zbekiston Respublikasi Oliy Majlisi Qonunchilik palatasi Budjet va iqtisodiy islohotlar qo‘mitasining 2005 — 2007-yillar va 2008-yilning dastlabki o‘n oyi davomidagi faoliyati to‘g‘risidagi hisobotni eshitib va muhokama qilib, Qonunchilik palatasi shuni ta’kidlaydiki, Qo‘mitaning hisobot davridagi faoliyati O‘zbekiston Respublikasi Prezidenti I.A. Karimovning Oliy Majlis Qonunchilik palatasi va Senatining 2005-yil 28-yanvardagi qo‘shma majlisida hamda Hukumat a’zolarining yangi tarkibi ishtirokida 2005-yil 7-fevralda o‘tkazilgan yig‘ilishda qilgan ma’ruzalaridan kelib chiqadigan vazifalar asosida iqtisodiy islohotlarni chuqurlashtirish va iqtisodiyot tarmoqlarini erkinlashtirishning huquqiy asoslarini yaratishga qaratildi. 
 Mazkur ustuvor vazifalar bozor islohotlarini chuqurlashtirish va iqtisodiyotni yanada erkinlashtirish, xususiy sektor jadal rivojlanishini, uning mamlakat iqtisodiyotidagi ulushi ko‘payishini ta’minlash, kichik biznes va fermerlikni rivojlantirish, bank va moliya tizimidagi islohotlarni chuqurlashtirish, uy-joy-kommunal xo‘jaligini isloh qilish, soliq siyosatini yanada takomillashtirish maqsadini ko‘zlaydi.
 Hisobot davrida Budjet va iqtisodiy islohotlar qo‘mitasiga 56 ta (8 ta yangi, 48 ta amaldagi qonunlarga o‘zgartish va qo‘shimchalar kiritish to‘g‘risidagi) qonun loyihasi kelib tushdi. Shundan 48 tasini O‘zbekiston Respublikasi Oliy Majlisining Qonunchilik palatasi qabul qildi va Oliy Majlis Senati ma’qulladi, 44 ta qonun O‘zbekiston Respublikasi Prezidenti tomonidan imzolandi. 
 Qabul qilingan yangi qonunlar elektron to‘lovlar sohasi ishtirokchilari o‘rtasidagi munosabatlarni tartibga solish, banklarning axborot xavfsizligini ta’minlash, soliqqa tortish sohasida soliq to‘lovchining manfaatlarini himoya qilish, aholiga iste’mol krediti berish, mikromoliyaviy xizmatlar bozorini rivojlantirish, qimmatli qog‘ozlar bozorida investorlar va qimmatli qog‘ozlar egalarining huquqlarini himoya qilishni ta’minlash kabi masalalar yechimini qamrab olgan. 
 O‘zbekiston Respublikasi Vazirlar Mahkamasi tomonidan kiritilgan yangi Soliq kodeksida soliq yukining kamayishiga, soliq tizimining takomillashuvi va soliqlarning rag‘batlantiruvchi roli oshishiga qaratilgan normalar nazarda tutilgan. Shuni ta’kidlash zarurki, Soliq kodeksining loyihasini tayyorlash va muhokama qilish vaqtida deputatlar, qo‘mitalar, Qonunchilik palatasidagi siyosiy partiyalar fraksiyalari tomonidan bildirilgan 1000 dan ortiq taklif hamda fikr-mulohazalar ko‘rib chiqildi, ularning aksariyati inobatga olindi.
 Qo‘mita tomonidan O‘zbekiston Respublikasining ayrim qonun hujjatlariga o‘zgartish va qo‘shimchalar kiritish yuzasidan takliflar kiritildi, shuningdek qonunchilik tashabbusi subyektlari tomonidan kiritilgan 49 ta qonun loyihasining 40 tasida amaldagi qonunlarning 448 ta moddasiga o‘zgartish va qo‘shimchalar kiritishga doir takliflar berildi. Ushbu takliflar Qo‘mita tomonidan tahlil etilishi natijasida 34 ta moddaning normalari qayta ishlandi, 312 ta moddaga esa tahririy tuzatishlar va aniqliklar kiritildi. Shuni ta’kidlash joizki, 2005-yilda “Auditorlik faoliyati to‘g‘risida”gi O‘zbekiston Respublikasi Qonunining ijrosini nazorat-tahlil qilish jarayonida unga o‘zgartish va qo‘shimchalar kiritish zaruriyati mavjudligi aniqlandi. Qo‘mita mazkur fikrni belgilangan tartibda ko‘rib chiqish uchun O‘zbekiston Respublikasi Vazirlar Mahkamasiga tavsiya qildi. Pirovard natijada “Auditorlik faoliyati to‘g‘risida”gi O‘zbekiston Respublikasi Qonuniga o‘zgartish va qo‘shimchalar kiritish haqida”gi Qonun loyihasi ishlab chiqilib, ushbu Qonun belgilangan tartibda qabul qilindi. 
 “Budjet tizimi to‘g‘risida”gi O‘zbekiston Respublikasi Qonunining 28-moddasiga muvofiq Vazirlar Mahkamasi har yili O‘zbekiston Respublikasi Oliy Majlisining Qonunchilik palatasiga Budjetnoma — O‘zbekiston Respublikasining Davlat budjeti hamda Soliq va budjet siyosatining asosiy yo‘nalishlarini taqdim etadi. 
 Davlat budjetining loyihalari Qo‘mitaning kengaytirilgan majlislarida budjet mablag‘lari oluvchilar, Qonunchilik palatasining boshqa qo‘mitalari vakillari ishtirokida ko‘rib chiqildi. Budjetnomaning taqdim etilgan materiallari chuqur tahlil qilindi, muhokama chog‘ida bildirilgan tanqidiy fikr-mulohazalar va takliflar umumlashtirildi, siyosiy partiyalar fraksiyalarining muhokamasiga qo‘yildi va barcha manfaatdor tomonlar fikrlarini hisobga olgan holda palataning yalpi majlisiga taqdim etildi.
 O‘zbekiston Respublikasi Davlat budjetining yillik va yilning har choragidagi ijrosi (4-marta — yillik ijroga, 10-marta — yil choragi bo‘yicha ijroga doir hisobotlar) O‘zbekiston Respublikasi Oliy Majlisi belgilab bergan parametrlarda, ya’ni mamlakatimizni rivojlantirish strategiyasidan, islohotlarni chuqurlashtirish va jamiyatni demokratlashtirish borasidagi ustuvor yo‘nalishlardan kelib chiqqan holda amalga oshirildi. 
 Qo‘mita a’zolari Davlat budjetining ijrosiga doir masalalarni muhokama qilishdan oldin joylarga chiqib, budjet tashkilotlarida mablag‘lardan qay darajada samarali va oqilona foydalanilayotganligini o‘rganib bordilar. Xususan, “Davlat budjetining g‘azna ijrosi to‘g‘risida”gi O‘zbekiston Respublikasi Qonunining ijrosi samaradorligini oshirish haqidagi fikr-mulohazalar umumlashtirilib, Moliya vazirligining g‘aznachiligi bilan birgalikda tegishli chora-tadbirlar ko‘rildi.
 Hisobot davrida 11 ta qonunning ijrosi bo‘yicha nazorat-tahlil ishlari o‘tkazildi. 
 Qonunlarning samaradorligini ta’minlash, ulardagi mavjud nuqsonlarni aniqlash maqsadida ishchi guruhlari tomonidan amaldagi qonunlarning ijrosi o‘rganilib, olingan natijalar xo‘jalik yurituvchi subyektlar hamda mahalliy davlat hokimiyati organlarining rahbarlari ishtirokida Qo‘mita majlislarida muhokama etildi. Aniqlangan kamchiliklarni bartaraf etish bo‘yicha qarorlar qabul qilinib, tegishli xo‘jalik yurituvchi subyektlarga yuborildi va ularning joylarda bajarilishi monitoringi o‘tkazildi.
 Qo‘mita o‘z faoliyati davomida qonun loyihalari yuzasidan 20 dan ortiq seminar va davra suhbati o‘tkazdi. Ushbu tadbirlarda deputatlar, siyosiy partiyalar fraksiyalarining a’zolari, tegishli vazirliklar va idoralarning vakillari, ishchi guruhlarining a’zolari qatnashdilar. Mutaxassislar, ekspertlar va ishchi guruhlarining a’zolari qonun loyihalarining moddalari yuzasidan zarur tushuntirishlar berdilar. Chunonchi, Soliq kodeksining amalda qo‘llanishiga bag‘ishlanib, 6 ta viloyatda o‘tkazilgan seminarlarda Qo‘mita a’zolari bevosita ishtirok etdilar. “O‘zEKSPO” markazida vazirliklar va idoralar vakillari, Toshkent shahrining barcha tumanlaridagi xo‘jalik yurituvchi subyektlar vakillari hamda soliq agentlari ishtirokida barcha sohalarga daxldor materiallar tarqatilgan holda o‘tkazilgan to‘rt kunlik ko‘rgazmali seminar alohida diqqatga loyiqdir. Seminar ishida O‘zbekiston Respublikasi Davlat soliq qo‘mitasi mas’ul xodimlari bilan birgalikda Qonunchilik palatasi deputatlari ham ishtirok etdilar.
 Qo‘mita a’zolari mamlakatimizda amalga oshirilayotgan siyosiy, ijtimoiy-iqtisodiy islohotlarning borishi, shuningdek Qonunchilik palatasidagi o‘z faoliyatlari to‘g‘risidagi masalalarni ommaviy axborot vositalarida yoritib bordilar. Jumladan, televideniye orqali 294-marta, radio orqali 264-marta chiqish qilindi, gazetalarda 202 ta, jurnallarda 41 ta material e’lon qilindi. 
 Hisobot davrida Qo‘mita a’zolari jami 317 ta konferensiyada, 47 ta xalqaro hamda 15 ta parlamentlararo uchrashuvda ishtirok etib, ularning aksariyatida ma’ruzalar bilan qatnashdilar, o‘z fikr-mulohazalarini bildirdilar.
 Qo‘mita a’zolari Oliy Majlis Qonunchilik palatasining Reglamentiga muvofiq hisobot davrida, har yili fevral, may, noyabr oylarining oxirgi to‘liq haftasida 25 ta shahar va tumanda bo‘lib, 400 ga yaqin uchrashuvda 183500 nafardan ziyod saylovchilar bilan muloqotda bo‘ldilar hamda o‘z ishlari va Qonunchilik palatasining faoliyati haqida gapirib berdilar. 
 O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Oliy Majlisi Qonunchilik palatasi Budjet va iqtisodiy islohotlar qo‘mitasining 2005 — 2007-yillar va 2008-yilning yanvar — oktyabr oylaridagi faoliyati to‘g‘risidagi hisoboti ma’lumot uchun qabul qilinsin.
 2. O‘zbekiston Respublikasi Oliy Majlisi Qonunchilik palatasining Budjet va iqtisodiy islohotlar qo‘mitasi:
 amaldagi qonun hujjatlarini takomillashtirish, qonunlarning ijro etilishi jarayonidagi nuqsonlarni aniqlash, Qo‘mita tomonidan qabul qilingan qarorlarning vazirliklar, idoralar va mahalliy davlat hokimiyati organlari tomonidan ijro etilishi ta’sirchanligini oshirish maqsadida nazorat-tahlil faoliyati samaradorligini yanada oshirish choralarini ko‘rsin;
 nazorat-tahlil faoliyati samaradorligini oshirsin, O‘zbekiston Respublikasining Davlat budjeti ijrosi O‘zbekiston Respublikasi Oliy Majlisi belgilab bergan parametrlarda, mamlakatimizni rivojlantirish strategiyasidan, islohotlarni chuqurlashtirish va jamiyatni erkinlashtirish borasidagi ustuvor yo‘nalishlardan kelib chiqqan holda bajarilganligi to‘g‘risidagi yillik va yil choragiga doir hisobotlarni belgilangan muddatlarda ko‘rib borsin;
 Davlat budjetining daromadlari va xarajatlari davlat maqsadli jamg‘armalari bilan birgalikda ijro etilishini nazorat qilish, soliqning rag‘batlantiruvchi rolini oshirish va soddalashtirilgan soliq tizimini joriy etish borasidagi ishlarni davom ettirsin;
 qonun loyihalarini muhokama qilishning barcha bosqichlarida Qo‘mita a’zolarining hamda Qo‘mita huzuridagi qonun loyihalarini ishlab chiqish va ekspertizadan o‘tkazish masalalari bo‘yicha jamoatchilik ekspertlar guruhining faol ishtirok etishini ta’minlasin;
 qonunchilik tashabbusi huquqi subyektlari bilan o‘zaro hamkorlik qilish samaradorligini oshirish hamda qonun loyihalarini o‘z vaqtida tayyorlash va Qonunchilik palatasi muhokamasiga kiritish choralarini ko‘rsin;
 Qo‘mita qarorlari ijrosi yuzasidan mutasaddi tashkilotlar rahbarlarining axborotlarini eshitish ishlarini takomillashtirish choralarini ko‘rsin;
 Qo‘mita a’zolarining saylovchilar bilan uchrashuvlarida O‘zbekiston Respublikasi Oliy Majlisi Qonunchilik palatasining faoliyati va mamlakatimizda amalga oshirilayotgan iqtisodiy islohotlarning ahamiyati hamda mohiyatini tushuntirish va targ‘ib qilish borasidagi ishlarni yanada kuchaytirsin.
 3. O‘zbekiston Respublikasi Oliy Majlisi Qonunchilik palatasining Budjet va iqtisodiy islohotlar qo‘mitasi 2008-yil yakunlari bo‘yicha mazkur Qarorning ijrosi yuzasidan axborot taqdim etsin.
 4. Ushbu Qarorning ijrosi ustidan nazorat qilish O‘zbekiston Respublikasi Oliy Majlisi Qonunchilik palatasi Spikerining o‘rinbosari A.X. Shodmonov zimmasiga yuklatilsin.